6.		Udelenie plnomocenstva na zastupovanie účastníka konania
			(§ 17 ods. 3 ZoSK)
Vec:	Plnomocenstvo
STAVMONT, spol. s r.o. so sídlom Hálkova ul.. č. 43, 036 01 Martin, IČO: 345167004, zapísaná v Obchodnom registri Okresného súdu v Žiline, zastúpená štatutárnym orgánom – Otom Veselým, nar. 4. 7. 1976, bytom ul. SNP č. 8, 036 01 Martin, konateľom spoločnosti, splnomocňujem týmto JUDr. Mariána Botku, advokáta so sídlom Mudroňova ul. č. 6, 036 01 Martin, zapísaného v Slovenskej advokátskej komore č. licencie: 3136 na zastupovanie vo všetkých právnych aktívnych a pasívnych veciach, aby vykonával všetky úkony, podával žaloby, návrhy, žiadosti o povolenie k pobytu, ich zmeny a ukončenie, uzavieral zmiery, započítanie pohľadávok, uznával uplatnené nároky a vzdával sa nárokov, podával opravné prostriedky a námietky, vzdával sa ich, vymáhal nároky, plnenie z nárokov, prijímal a preberal doručované písomnosti.
Toto plnomocenstvo sa udeľuje v rozsahu práv a povinností podľa Trestného poriadku, Občianskeho zákonníka, správneho poriadku, zákona o správe daní a poplatkov a Zákonníka práce pre zastupovanie na Okresnom úrade, živnostenskom odbore a konanie v obchodnom registri.
V Martine dňa 3. 4. 2023
	STAVMONT, spol. s r.o., Hálkova ul. č. 43, 036 01 Martin
	Oto Veselý, konateľ spoločnosti
Splnomocnenie prijímam:
	JUDr. Marián Botka
advokát
Poznámka
Právnická osoba je subjektom, ktorý vždy koná prostredníctvom svojich orgánov alebo prostredníctvom zástupcov. Ustanovenie § 17 ods. 2 zákona o správnom konaní rieši otázku, kto konkrétne koná za právnickú osobu, ak je účastníkom konania.
Vo všeobecnosti za právnickú osobu konajú tí, ktorí sú na to oprávnení zo zmluvy o zriadení právnickej osoby, zakladacej listiny alebo zo zákona. Ostatní zamestnanci alebo členovia právnickej osoby môžu za ňu konať buď v rozsahu určenom vo vnútorných predpisoch alebo na základe plnomocenstva.
Osoby konajúce za právnickú osobu pred správnym orgánom sú povinné svoje oprávnenie preukázať. Spravidla ide o výpis z obchodného registra, menovaciu listinu, rozhodnutie štátneho orgánu a pod.
Aj právnická osoba sa môže dať zastupovať inou osobou, najčastejšie to býva advokát, zapísaný v Slovenskej komore advokátov, a to na základe udeleného plnomocenstva, v ktorom musí byť vymedzený rozsah oprávnenia splnomocneného zástupcu. Plnomocenstvo je jednostranný právny úkon adresovaný tretím osobám, ktorým sa osvedčuje existencia oprávnenia zástupcu konať v mene zastúpeného. Z plnomocenstva musí byť zrejmé, na aké úkony je zástupca splnomocnený (na jeden právny úkon, na určitý druh úkonov, príp. na všetky úkony týkajúce sa konania).
Správny poriadok výslovne nevyžaduje osvedčenie podpisu toho, kto plnomocenstvo udeľuje, ale v záujme právnej istoty je možné ho odporučiť. Otázku zániku plnomocenstva správny poriadok neupravuje, takže možno odporučiť postup podľa § 31 až 33b Občianskeho zákonníka.
Plnomocenstvo môže zaniknúť,
•	ak došlo k vykonaniu úkonu, na ktorý bolo udelené,
•	ak ho splnomocniteľ odvolal,
•	ak ho splnomocnenec vypovie (advokát môže len za podmienok ustanovených v zákone o advokácii),
•	smrťou,
•	zánikom právnickej osoby.
V § 17 ods. 4 zákona o správnom konaní je riešená situácia, keď v konaní pred správnym orgánom na základe spoločného podania vystupuje viac účastníkov. Zákon v takom prípade vyžaduje ustanoviť spoločného splnomocnenca pre doručovanie písomností. Ak sa účastníci konania nedohodnú, určí ho správny orgán, a to formou procesného rozhodnutia, proti ktorému nie je prípustné odvolanie ani preskúmanie súdom.